DA Den Europæiske Unions Tidende CE 88/229

(2004/C 88 E/0233)

SKRIFTLIG FORESPØRGSEL E-0808/04

af Erik Meijer (GUE/NGL) til Kommissionen

(15. marts 2004)

Om: Garantier til ofre for forskelsbehandling eller tilsidesættelse ved vurdering af eksamensbeviser fra andre medlemsstater om fortsat bevarelse af de samme rettigheder

1. Hvordan sikrer EU under de omstændigheder, som jeg beskrev i min forespørgsel i dag om »manglende gyldighed af flyvercertifikat til civilluftfart ved brug i en anden medlemsstat eller efter revision af reglerne for ATPL-certifikater«, at eksamensbeviser erhvervet i én medlemsstat giver kompetence til også at kunne udføre samme arbejde i en anden medlemsstat?

2. Hvordan sikrer EU under de i spørgsmål 1 beskrevne omstændigheder, at der ved senere ændringer af reglerne — f.eks. ved efterfølgende udstedelse af dokumenter til erstatning for udenlandske certifikater eller ved udstedelse af en anden slags dokumenter — ikke udøves nogen form for forskelsbehandling af EU-borgere på grund af deres oprindelses-, opholds-, uddannelses- eller beskæftigelsesland?

3. Hvilke muligheder har personer, der først har lidt under en utilstrækkelig harmonisering af eksamensbeviser og dernæst under en fornyelse af kravene til eksamensbeviser, nu for at få ret til at videreføre eller genoptage deres tidligere erhverv?

4. Hvordan forhindres det, at de pågældende kun kan håndhæve deres ret til ligebehandling ved ofte langvarige, bekostelige retssager med et uvist udfald?

5. Hvis de i spørgsmål 3 omhandlede muligheder ikke længere findes i fyldestgørende omfang, hvilke forhold bør der så efter Kommissionens opfattelse ændres på? Har Kommissionen til hensigt at træffe de nødvendige foranstaltninger i denne forbindelse?

Svar afgivet på Kommissionens vegne af Loyola de Palacio

(30. april 2004)

Ifølge direktiv 91/670/EØF (1) kan den enkelte medlemsstat selv bestemme, hvilken fremgangsmåde den vil følge for at anerkende et certifikat, der er udstedt af en anden medlemsstat. Desuden skal en pilot som følge af forskellene i medlemsstaternes lovgivning på dette område søge om anerkendelse af sit certifikat i hver af de stater, hvor han ønsker at gøre brug af det.

Formålet med direktiv 91/670/EØF er netop at fremme overholdelsen af forpligtelserne i henhold til EF-traktaten og sikre bevægeligheden for cockpitpersonale i Fællesskabet.

Kommissionen skal føre tilsyn med, at bestemmelserne i EF-traktaten og den afledte ret overholdes. Den undersøger i givet fald de sager, som det ærede medlem måtte ønske at forelægge den.

I tilfælde af overtrædelse af fællesskabsretten kan borgerne både benytte de klagemuligheder, der findes i den medlemsstat, der formodes at have overtrådt fællesskabsretten, og indgive en klage til Kommissionen.

Kommissionen fremsætter inden for de kommende måneder et forordningsforslag om, at Europa-Parlamentets og Rådets forordning 1592/2002 af 15. juli 2002 om fælles regler for civil luftfart og om oprettelse af et europæisk luftfartssikkerhedsagentur (2) også skal omfatte udstedelse af certifikater til flybesætninger. Certifikater til flybesætninger vil således blive udstedt på et fælles grundlag og automatisk blive anerkendt inden for Fællesskabet. Hvis denne forordning vedtages, vil de vanskeligheder, som det ærede medlem har påpeget, blive løst.

(1) Rådets direktiv 91/670/EØF af 16. december 1991 om gensidig anerkendelse af personcertifikater, der giver adgang til udøvelse af funktioner i civil luftfart, EFT L 373 af 31.12.1991.

(2) EFT L 240 af 7.9.2002.